《寄仲贤朝议》
宋代·冯山

仙雏曾伴学飞翻，三纪光阴一梦间。龙坂旧游今独在，凤池高梦已难攀。

衣冠每恨功名晚，风月谁兼富贵閒。契阔人情应见念，故人憔悴老巴山。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。